Christoff Becker eis miljoeneFrikkie du Preez (L) en Christoff Becker op die dag toe hulle die eerste keer op parool vrygelaat is Foto: TimesLive Becker eis teen die minister van justisie en korrektiewe dienste en vier ander partye, onder wie die nasionale kommissaris van korrektiewe dienste. Becker voer in hofstukke aan dat die lasbriewe wat vir sy inhegtenisname en aanhouding uitgereik is, onregmatig was. Becker, Frikkie du Preez, Gert van Schalkwyk en Reinach Tiedt is daaraan skuldig bevind dat hulle in 2001 ŉ hawelose man in Pretoria doodgeslaan het. Die vier is op 11 Februarie verlede jaar op parool vrygelaat en Becker en Du Preez is op 28 Februarie 2014 weer teruggestuur tronk toe nadat ŉ selfoonvideo aan die lig gekom het wat glo wys hoe Becker en Du Preez partytjie hou in die tronk. Becker is later na Kokstad oorgeplaas nadat ’n selfoon glo by hom gekry is. In die hofstukke voer Becker aan dat hy tydens sy aanhouding in Kokstad nie toegelaat is om ’n uur per dag te oefen nie; ten alle tye toegesluit of in afsondering was; nie van die nodige klere of beddegoed voorsien is nie; nie toegelaat is om te studeer of leesmateriaal te ontvang nie; nie van voldoende mediese of tandheelkundige sorg voorsien is nie; nie toegelaat is om gereelde kontak met sy familie te hê nie weens die afstand na Kokstad en die gevangenisreëls oor foonoproepe. Becker voer aan dat hy tydens sy aanhouding aan “onmenslike en wrede behandeling” blootgestel is. Dit het volgens Becker gelei tot angstigheid, ongerief, vernedering, ŉ skending van sy menswaardigheid en ontneming van sy vryheid. Michael Masutha, minister van justisie en korrektiewe dienste, het intussen by monde van sy woordvoerder gesê hulle neem kennis van berigte dat Becker ŉ eis ingestel het. “Ons sal dit hanteer wanneer die minister amptelik ingelig word oor so aksie,” het Mthunzi Mhaga, Masutha se woordvoerder, gesê.